Jozef Vengloš

Jozef Vengloš (18. helmikuuta 1936 – 26. tammikuuta 2021) oli slovakialainen jalkapallovalmentaja ja entinen pelaaja.Jozef Venglos Hän oli liikuntatieteiden tohtori ja opiskellut myös psykologiaa. Pitkän valmennusuransa ohella hän on luennoinut useissa FIFAn tilaisuuksissa eri puolilla maailmaa.

Ura
Vengloš edusti peliurallaan ŠK Slovan Bratislavaa 1954–1966. Hän oli mukana voittamassa Tšekkoslovakian mestaruutta 1955 sekä Cupia 1962 ja 1963. Vengloš joutui lopettamaan peliuransa sairauden vuoksi jo 30-vuotiaana.

Vengloš aloitti valmennusuransa australialaisseura New South Wales FC:n peräsimessä 1966 ja siirtyi Australian maajoukkueen peräsimeen 1967. Vengloš palasi Tšekkoslovakiaan 1969 VSS Košicen peräsimeen. 1970–1973 hän toimi Tšekkoslovakian alle 23-vuotiaiden maajoukkuevalmentajana.

Vuonna 1973 Vengloš palasi entiseen seuraansa, ŠK Slovan Bratislavaan, jonka hän luotsasi Tšekkoslovakian mestariksi 1974 ja 1975 sekä cupvoittoon 1974. Vengloš toimi myös 1973–1978 Tšekkoslovakian maajoukkueen apuvalmentajana ja luotsasi yhdessä Vaclav Jezekin kanssa Tšekkoslovakian Euroopan mestariksi 1976.

Vuonna 1978 Vengloš seurasi Jezekiä maajoukkueen päävalmentajana ja johdatti joukkueen pronssille EM-kisoissa 1980. MM-kisoissa 1982 Tšekkoslovakia jäi ensimmäiselle kierrokselle ja Vengloš jätti tehtävänsä. Kaudella 1983–84 Vengloš luotsasi Sporting CP:n liigassa kolmanneksi. Portugalista Vengloš matkasi Aasiaan ja toimi Kuala Lumpur FA:n päävalmentajana 1985–1987 ja Malesian maajoukkuevalmentajana 1986–1987.

Vengloš palasi Tšekkoslovakian maajoukkueen päävalmentajaksi vuonna 1988 luotsaten joukkueen puolivälieriin MM-kisoissa 1990. Kisojen jälkeen Venglošista tuli ensimmäinen ulkomaalaispäävalmentaja Englannin pääsarjatasolla, kun hän seurasi Graham Tayloria Aston Villan päävalmentajana.Dr Jozef Venglos: Former Villa & Celtic boss dies at 84 Venglošin alaisuudessa birminghamilaiset jäivät liigassa häntäpäähän ja välttyivät vain niukasti putoamiselta. Vengloš lähti kauden jälkeen ja siirtyi turkkilaisseura Fenerbahçe SK:n päävalmentajaksi.

Turkissa menestystä ei tullut ja Vengloš jätti seuran kauden 1992–1993 jälkeen. Hänestä tuli Tšekkoslovakian hajottua Slovakian jalkapallomaajoukkueen ensimmäinen päävalmentaja. Hän jätti tehtävänsä 1995 ja siirtyi vuoteen 1997 asti Omanin jalkapallomaajoukkueen päävalmentajaksi.

Seuratasolle Vengloš palasi heinäkuussa 1998, kun hänestä tuli skotlantilaisseura Celticin päävalmentaja.Football Celtic appoints new coach Kausi alkoi hyvin, mutta lopulta Celtic hävisi liigamestaruuden ja cupin Rangersille ja Vengloš jätti tehtävänsä kauden jälkeen. Hän jatkoi kuitenkin teknisenä johtajana Celticin organisaatiossa.

Kaudella 2002 Vengloš valmensi japanilaisseura JEF Unitedia.

Venglos toimi vuosina 1995–2013 Euroopan jalkapallovalmentajayhdistyksen puheenjohtajana. Hänet on valittu Slovakian jalkapallon kunniagalleriaan.

Venglos kuoli 26. tammikuuta 2021 84-vuotiaana.Dr Jozef Venglos: Former Celtic, Aston Villa and Slovakia manager dies aged 84

 Lähteet 

Luokka:Slovakialaiset jalkapallovalmentajat
Luokka:Tšekkoslovakialaiset jalkapallovalmentajat
Luokka:Tšekkoslovakialaiset jalkapalloilijat
Luokka:Vuonna 1936 syntyneet
Luokka:Vuonna 2021 kuolleet